একসময় উর্দির সম্মান রক্ষাই তাঁর ব্রত ছিল। আজ উর্দিধারীদের ঢিলের আঘাতেই তাঁর স্বামীর একটা চোখ যেতে বসেছে। ঘটনায় কার্যত বাকরুদ্ধ বেহালার সত্যেন রায় রোডের বাসিন্দা নীহারকণা সেন।
অবসরপ্রাপ্ত পুলিশকর্মী নীহারকণার স্বামী মানসভূষণ সোমবার বামেদের ‘নবান্ন চলো’ অভিযানে গিয়ে আক্রান্ত হয়েছেন পুলিশের হাতে। তাঁর ঘনিষ্ঠদের অভিযোগ, পুলিশের ছোড়া ইটের আঘাতে মানসের বাঁ চোখে গভীর ক্ষত হয়েছে। নাকের হাড় ভেঙেছে। লাঠির ঘায়ে পিঠ-হাত-পা ক্ষতবিক্ষত। তিনি এখন বাইপাসের ধারে চোখের একটি হাসপাতালে ভর্তি।
মঙ্গলবার সন্ধ্যায় হাসপাতালে নীহারকণার সঙ্গে কথা হয় ‘এবেলা’র। নীহারকণার মন্তব্য, ‘‘ওর অবস্থা খুব আশঙ্কাজনক। ৭২ ঘণ্টা না-কাটলে কিছু বলা যাবে না বলে জানিয়েছেন চিকিৎসকেরা। চোখের ক্ষত গুরুতর। সিটি স্ক্যান হয়েছে।’’ পুলিশের হাতে তাঁর স্বামীর মার খাওয়ার প্রসঙ্গ তুলতেই কেমন যেন গুটিয়ে গেলেন ষাটোর্ধ্ব ওই মহিলা। তাঁর এক ঘনিষ্ঠ বললেন, ‘‘ওই প্রসঙ্গ এখন থাক। কে চায় পুলিশের হাতে এমনভাবে স্বামীর আক্রান্ত হওয়ার কথা সংবাদমাধ্যমে বলতে। উনি নিজেও তো পুলিশকর্মী ছিলেন!’’ 
সোমবার দুপুর থেকেই মানসকে নিয়ে এক হাসপাতাল থেকে অন্য হাসপাতাল ছোটাছুটি করছেন তিনি। সেন দম্পতি নিঃসন্তান। নীহারকণার সঙ্গে থাকছেন স্থানীয় সিপিএম কর্মী অরিন্দম ঝা। তিনি বলেন, ‘‘রাতে আমরা জেগে ছিলাম। চোখের নানা পরীক্ষা হয়েছে মানসদার।’’
বছর দু’য়েক আগে নীহারকণা রাজ্য পুলিশের ওয়্যারলেস বিভাগ থেকে অবসর নেন। বেহালার সিপিএম নেতা কৌস্তভ চট্টোপাধ্যায় বলেন, ‘‘মানসদা সাংস্কৃতিক আন্দোলনের সঙ্গে যুক্ত সৃষ্টিশীল মানুষ। তাঁকে এইভাবে আক্রান্ত হতে দেখে আমাদের খুব খারাপ লাগছে। একজন ৬৭ বছর বয়স্ক মানুষকে ঘিরে ধরে যেভাবে পুলিশ মারধর করেছে তা মধ্যযুগীয় বর্বরতাকেও হার মানায়।’’